Na temelju članka 55. Statuta Grada Makarske (Glasnik Grada Makarske 3/21), Gradonačelnik Grada Makarske, dana 19. svibnja 2022. godine, donosi

**ZAKLJUČAK**

**o utvrđivanju Prijedloga Odluke o davanju u zakup javne površine trgovačkom društvu Naprid bili d.o.o.**

**Članak 1.**

Utvrđuje se Prijedlog Odluke o davanju u zakup javne površine trgovačkom društvu Naprid bili d.o.o. KLASA:363-01/22-02/1, URBROJ:2181-6-05-01-22-3.

**Članak 2.**

Predlaže se Gradskom vijeću Grada Makarske usvajanje Odluke o davanju u zakup javne površine trgovačkom društvu Naprid bili d.o.o.

**Članak 3.**

Ovaj Zaključak stupa na snagu danom donošenja.

KLASA:363-01/22-02/1

URBROJ:2181-6-05-01-22-2

Makarska, 19. svibnja 2022. godine

Gradonačelnik

dr.sc. Zoran Paunović,v.r.

Na temelju članka 40. Statuta Grada Makarske (Glasnik Grada Makarske, br. 3/21), Gradsko vijeće Grada Makarske na sjednici održanoj dana \_\_\_\_\_\_\_\_\_\_\_\_2022. godine, donosi

**ODLUKU**

**o davanju u zakup javne površine trgovačkom društvu Naprid bili d.o.o.**

Članak 1.

Ovom Odlukom se trgovačkom društvu Naprid bili d.o.o., OIB:78536668382, sa sjedištem u Splitu, 8. Mediteranskih igara 2, daje u zakup javna površina neposredno ispred poslovnog prostora koji se nalazi u prizemlju zgrade na adresi Obala kralja Tomislava 6 u Makarskoj, a koji poslovni prostor ima u zakupu Naprid bili d.o.o., temeljem Ugovora o zakupu poslovnog prostora od 27. travnja 2022.

Članak 2.

Javna površina iz čl.1. ove Odluke, ukupne površine 22,57 m², daje se u zakup za razne promotivne aktivnosti za posjetitelje, za predstavljanje Hajduka kao nogometnog kluba, postavljanje banera HNK Hajduk, prigodnog darivanja, edukacija i radionica za djecu, dijeljenje letaka, organizaciju nagradnih igara te povremeno izlaganje memorabilija, suvenira i drugo.

Članak 3.

Javna površina iz čl.1. ove Odluke daje se u zakup na određeno vrijeme, za razdoblje do 1. svibnja 2027., kad prestaje i pravo zakupa poslovnog prostora.

Za zakup javne površine zakupnik je dužan plaćati mjesečnu zakupninu u iznosu od 1.410,63 kn, uvećano za iznos PDV-a.

Ako tijekom trajanja zakupa javne površine stopa inflacije godišnje bude veća od 10 %, povećat će se iznos zakupnine, a prema odluci gradonačelnika.

Članak 4.

Ugovor o zakupu javne površine sklapa se u pisanom obliku koji mora biti potvrđen (solemniziran) po javnom bilježniku.

Osim bitnih sastojaka sukladno odredbama ove Odluke, ugovorom će se regulirati prestanak ugovora, razlozi otkaza ugovora i otkazni rok, kao i da se korištenje javne površine, za vrijeme dok se na istoj ne obavljaju planirane aktivnosti i u slobodnim terminima, može od strane zakupnika ustupiti trećim osobama, uz pisano odobrenje Grada i drugo.

Ovlašćuje se gradonačelnik Grada Makarske da s trgovačkim društvom Naprid bili d.o.o. sklopi ugovor o zakupu javne površine sukladno odredbama ove Odluke.

Članak 5.

Ova Odluka stupa na snagu osmog dana od dana objave u Glasniku Grada Makarske.

KLASA:363-01/22-02/1

URBROJ:2181-6-05-01-22-3

Makarska, \_\_\_\_\_\_\_\_\_\_\_\_\_ 2022.

PREDSJEDNICA GRADSKOG VIJEĆA

Gordana Muhtić, dipl.iur.

**O b r a z l o ž e n j e**

Trgovačko društvo Naprid bili d.o.o., obratilo se Gradu Makarska sa zahtjevom za davanje na korištenje javne površine neposredno ispred poslovnog prostora koji se nalazi u prizemlju zgrade na adresi Obala kralja Tomislava 6 u Makarskoj, a koji poslovni prostor imaju u zakupu temeljem Ugovora o zakupu poslovnog prostora od 27. travnja 2022. s Gradom Makarska, kao zakupodavcem i vlasnikom prostora.

Namjena poslovnog prostora zakupnika Naprid bili d.o.o. je trgovina na malo u specijaliziranoj prodavaonici robom (dresovi, odjeća, dodaci sa zaštićenim logom sportskog kluba). Za potrebe poslovnog prostora odnosno planiranih aktivnosti zakupnika, kao što su svečano otvaranje poslovnog prostora, razne promotivne aktivnosti za posjetitelje, predstavljanje Hajduka kao nogometnog kluba, postavljanje banera HNK Hajduk, dijeljenje letaka, organizacija nagradnih igara i drugih aktivnosti Naprid bili d.o.o. su iskazali potrebu za korištenjem javne površine ispred poslovnog prostora kojeg imaju u zakupu.

Ovom Odlukom se javna površina daje u zakup trgovačkom društvu Naprid bili d.o.o. za navedene aktivnosti na određeno vrijeme, a za razdoblje ugovorenog zakupa poslovnog prostora te istekom ugovora o zakupu poslovnog prostora prestaje i zakup javne površine.

Za zakup javne površine zakupnik je dužan plaćati mjesečnu zakupninu u iznosu od 1.410,63 kn, uvećano za iznos PDV-a.

Kako će se planirane aktivnosti obavljati povremeno, sukladno planu promocije i u određenim terminima, korištenje javne površine iz ove Odluke, za vrijeme dok se na istoj ne obavljaju planirane aktivnost i u slobodnim terminima, može se od strane zakupnika ustupiti trećim osobama, uz pisano odobrenje Grada.

Ugovorom o zakupu javne površine utvrdit će se prava i obveze ugovornih strana.

Sve planirane aktivnosti su u svrhu otvaranja prema zajednici i promociji Hajduka kao simbola Dalmacije, a u konačnosti u interesu sporta i popularizacije sporta.

Slijedom naprijed navedenog, predlaže se Gradskom vijeću Grada Makarska da usvoji predloženu Odluku i time Grad Makarska postane dionik u realizaciji poslovnog projekta Naprid bili d.o.o., u popularizaciji Hajduka, u stvaranju preduvjeta da se što više građana bavi sportom, u obogaćivanju turističke ponude našeg grada i u konačnosti vrednovanju sporta od osobitog značaja za naš grad i šire.

Gradonačelnik

dr.sc. Zoran Paunović,.v.r