Na temelju članka 55. Statuta Grada Makarske („Glasnik Grada Makarske", broj 3/21), Gradonačelnik Grada Makarske, dana 18. svibnja 2022. godine, donio je sljedeći

**ZAKLJUČAK**

**o utvrđivanju prijedloga**

**Odluke o izmjeni i dopuni**

**Odluke o osnivanju vlastitog pogona Grada Makarske**

**Članak 1.**

Utvrđuje se prijedlog Odluke o izmjeni i dopuni Odluke o osnivanju vlastitog pogona Grada Makarske, sukladno tekstu koji se prilaže ovom Zaključku i čini njegov sastavni dio.

**Članak 2.**

Prijedlog Odluke iz točke 1. ovog Zaključka, upućuje se Gradskom vijeću Grada Makarske na raspravu i odlučivanje.

KLASA: 024-01/22-01/3

URBROJ: 2181-6-01-22-1

Makarska, 18. svibnja 2022. godine

Gradonačelnik

dr.sc. Zoran Paunović,v.r.

Temeljem članka 40. Zakona o komunalnom gospodarstvu („Narodne novine“ broj: 68/18, 110/18 i 32/20) i članka 55. Statuta Grada Makarske („Glasnik Grada Makarske", broj 3/21), Gradsko vijeće Grada Makarske, na \_\_\_. sjednici održanoj dana \_\_\_\_\_\_\_\_\_ 2022. godine, donosi

**ODLUKU**

**O IZMJENI I DOPUNI**

**ODLUKE O OSNIVANJU VLASTITOG POGONA**

**GRADA MAKARSKE**

**Članak 1.**

Mijenja se članak 2. Odluke o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“ br. 18/07, 14/09 i 3/20), na način da isti sada glasi:

„Pogon se osniva za obavljanje sljedećih komunalnih djelatnosti:

- Organizacije i naplate parkiranja na javnim parkiralištima, uključujući i javne garaže u Gradu Makarskoj

- Uređenja i održavanja parkirališta na području Grada Makarske, uključujući i javne garaže“

**Članak 2.**

Stavlja se van snage odredba članka 1., članka 2., članka 5., članka 12. članka 13. i članka 14. Odluke o II. izmjenama i dopunama Odluke o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“ br. 3/20).

**Članak 3.**

Mijenja se članak 5**.** Odluke o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“ br. 18/07, 14/09 i 3/20), na način da isti sada glasi:

„Upravitelja Pogona imenuje Gradonačelnik, na temelju provedenog javnog natječaja, na neodređeno vrijeme.“

**Članak 4.**

Mijenja se članak 6.Odluke o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“ br. 18/07, 14/09 i 3/20), na način da isti sada glasi:

„Uvjeti za izbor i imenovanje Upravitelja Pogona za obavljanje komunalnih djelatnosti u Gradu Makarskoj će se podrobnije urediti Pravilnikom o unutarnjem redu Pogona za obavljanje komunalnih djelatnosti u Gradu Makarskoj koji donosi gradonačelnik Grada Makarske sukladno važećim zakonskim propisima.“

**Članak 5.**

Mijenja se članak 4. Odluke o II. izmjenama i dopunama Odluke o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“ br. 3/20), na način da isti sada glasi:

„U Odluci o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“, br. 18/07 i 14/09) članak 7. mijenja se i glasi:

Upravitelja Pogona razrješava Gradonačelnik Grada Makarske kad nastupe zakonske osnove za razrješenje.“

**Članak 6.**

Mijenja se članak 10. Odluke o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“ br. 18/07, 14/09 i 3/20), na način da isti sada glasi:

„Vlastiti pogon je samostalan u obavljanju komunalnih djelatnosti sukladno Zakonu o komunalnom gospodarstvu.“

**Članak 7.**

Poslove koji su do donošenja ove Odluke bili u nadležnosti Vlastitog pogona Grada Makarske, izuzev djelatnosti iz članka 1. ove Odluke, u cijelosti, kao gospodarsku cjelinu preuzima komunalno poduzeće MAKARSKI KOMUNALAC d.o.o.

Zajedno sa preuzimanjem poslovne cjeline, imenovano komunalno poduzeće preuzima i djelatnike Vlastitog pogona zaposlene na poslovima koji prelaze u djelokrug komunalnog poduzeća MAKARSKI KOMUNALAC d.o.o.

**Članak 8.**

Komunalne djelatnosti koje su ovom Odlukom prenesene iz djelokruga poslova Vlastitog pogona Grada Makarske u djelokrug komunalnog poduzeća MAKARSKI KOMUNALAC d.o.o. prestaju se obavljati u Vlastitom pogonu Grada Makarske danom 30. lipnja 2022**.**godine

Komunalne djelatnosti prenesene iz djelokruga poslova Vlastitog pogona, zajedno sa zaposlenicima raspoređenim na te djelatnosti, ustupaju se komunalnom poduzeću MAKARSKI KOMUNALAC d.o.o, koji ih počinje obavljati s danom 1. srpnja 2022.godine.

**Članak 9.**

Svi radnici Vlastitog pogona zaposleni na djelatnostima koje su prenesene na komunalno poduzeće MAKARSKI KOMUNALAC d.o.o. i čiji ugovori o radu će biti preneseni na istoga zadržavaju dosadašnju razinu prava iz radnog odnosa.

U slučaju odbijanja prijenosa radnopravnog statusa bilo kojeg od radnika zaposlenih na poslovima koji prelaze iz djelokruga Vlastitog pogona na novog poslodavca, istome će prestati radnopravni odnos, uz ispunjenje svih obveza koje proizlaze iz općih akata Grada Makarske.

**Članak 10.**

Ovlašćuje se Gradonačelnik Grada Makarske na poduzimanje svih radnji, uključujući i sklapanje pravnih poslova i donošenje odluka, s ciljem realizacije ove odluke.

**Članak 11.**

Ova Odluka stupa na snagu osmog dan od objave u „Glasniku Grada Makarske“.

KLASA:0214-01/22-01/3  
URBROJ:2181-6-02-1-22-2

Makarska, \_\_\_\_\_2022.g.

PREDSJEDNICA GRADSKOG VIJEĆA

Gordana Muhtić, dip.iur.

**Obrazloženje**

Odlukom o osnivanju Pogona za obavljanje komunalnih djelatnosti u Gradu Makarskoj („Glasnik Grada Makarske“ br. 18/07, 14/09 i 3/20) bilo je propisano kako se navedeni pogon osniva zbog obavljanja djelatnosti održavanja parkova i javnih zelenih površina; održavanja i upravljanja gradskom tržnicom; održavanja nerazvrstanih cesta; organiziranja i naplate parkiranja na javnim parkiralištima; poslove plakatiranja; poslova održavanja nekretnina koje su u vlasništvu ili posjedu Grada Makarske; te ostalih komunalnih djelatnosti od interesa za Grad Makarsku.

S obzirom na okolnosti koje su prethodile donošenju ove Odluke, a imajući u vidu visoku kompetentnost komunalnog poduzeća MAKARSKI KOMUNALAC d.o.o., kao i činjenicu raspolaganja daleko većim resursima za obavljanje istih, organizacijski se i praktično pokazalo povjeriti mu obavljanje poslova iz djelokruga navedenih djelatnosti.

Također, navedeni smjer razvoja sustava upravljanja komunalnim djelatnostima bio je jedan od strateških ciljeva ove gradske vlasti, a sve u okviru sveobuhvatnog rekonstruiranja sustava upravljanja gradom, uključujući i reorganizaciju Gradske uprave, koja je u tijeku. Upravo ojačavanjem društva MAKARSKI KOMUNALAC d.o.o. kao centralnog mjesta upravljanja svim komunalnim djelatnostima na području grada Makarske, kvalitetno ekipiranog i opremljenog, u značajnoj će mjeri poboljšati kvalitetu života na području grada.

S druge strane, s obzirom na javne projekte, kao i aplikacije na financiranje iz fondova, a koji se odnose na upravljanje parkiralištima, oportunim se u ovom trenutku ukazuje sustav javnih parkirališta i garaža zadržati u okviru Grada Makarske, pri čemu će se taj sustav upravljanja koordinirati u što većoj mogućoj mjeri s komunalnim redarstvom grada, a kako bi se postigao veći komunalni red i veća razina zadovoljstva građana Makarske.

Gradonačelnik

dr.sc. Zoran Paunović,v.r.