Na temelju članka 55. Statuta Grada Makarske ("Glasnik Grada Makarske", broj 3/21) Gradonačelnik Grada Makarske, dana 12. svibnja 2022. godine, donosi

**ZAKLJUČAK**

**o utvrđivanju prijedloga Odluke**

**o** **javnim priznanjima Grada Makarske**

**Članak 1.**

Utvrđuje se prijedlog Odluke o javnim priznanjima Grada Makarske, te se predlaže

Gradskom vijeću na usvajanje iste.

**Članak 2.**

Ovaj Zaključak stupa na snagu danom donošenja.

Klasa: 061-01/22-01/1

Ur.broj: 2181-6-01-22-1

Makarska, 12. svibnja 2022. g.

Gradonačelnik

dr.sc. Zoran Paunović, v.r.

Na temelju članak 8. i 11. Zakona o lokalnoj i područnoj (regionalnoj) samoupravi (NN.br.33/01, 60/01, 129/05, 109/07, 125/08, 36/09, 150/11, 144/12, 19/13- pročišćeni tekst, 137/15, 123/17, 98/19 i 144/20) i članka 13., 14. i 40. Statuta Grada Makarske („Glasnik Grada Makarske“ br.3/21), Gradsko vijeće Grada Makarske na \_\_\_\_sjednici održanoj\_\_\_\_\_\_\_\_\_ 2022.g. donosi

**ODLUKU**

**o javnim priznanjima Grada Makarske**

**I. OPĆE ODREDBE**

**Članak 1.**

Ovom se Odlukom uređuju uvjeti za dodjelu javnih priznanja, broj, kriterij i postupak njihove dodjele.

**Članak 2.**

Izrazi koji se upotrebljavaju u ovoj Odluci, a imaju rodno značenje, odnose se jednako na muški i ženski rod bez obzira na to jesu li korišteni u muškom ili ženskom rodu.

**Članak 3.**

Javna se priznanja mogu dodjeljivati građanima Grada Makarske i drugim, njihovim udrugama, drugim lokalnim zajednicama, ustanovama, trgovačkim društvima i drugim pravnim osobama za uspjehe u radu i djelovanju kojima znatno pridonose razvoju Grada Makarske ili pojedinih njegovih djelatnosti, promidžbi njegovih interesa te u znak počasti i zahvalnosti.

Javna se priznanja mogu dodjeljivati i državljanima drugih zemalja, prijateljskim gradovima, međunarodnim organizacijama i organizacijama drugih država ili njihovim tijelima.

**II. JAVNA PRIZANAJA I UVJETI DODJELE**

**Članak 4.**

Javna priznanja Grada Makarske su:

1. Proglašenje počasnim građaninom Grada Makarske

2. Nagrada Grada Makarske

3. Plaketa «Grb Grada Makarske»

1. **Proglašenje počasnim građaninom**

**Članak 5.**

Počasnim građaninom Grada Makarske može se proglasiti osoba posebno zaslužna za promicanje vrijednosti demokratskog društva, povijesnih događaja i tradicija hrvatskog naroda, položaja i ugleda Grada Makarske, njegovih odnosa s drugim gradovima u zemlji i inozemstvu te za razvoj Grada Makarske ili pojedinih njegovih djelatnosti; državnik ili dužnosnik druge države, član međunarodne organizacije, odnosno organizacije druge države ili njihovih tijela posebno zaslužan za Grad Makarsku i Republiku Hrvatsku u promicanju njezina suvereniteta, samostalnosti i samobitnosti na općeprihvaćenim načelima suvremenog svijeta.

Titula počasnog građanina se može dodijeliti i posthumno.

**Članak 6.**

Proglašenje Počasnim građaninom znak je počasti i ne daje nikakva posebna prava.

Počast se može opozvati ako se osoba proglašena Počasnim građaninom pokaže nedostojnim takve počasti.

Odluku o opozivu počasti donosi Gradsko vijeće Grada Makarska na prijedlog ovlaštenog predlagatelja.

**Članak 7.**

U jednoj se godini može dodijeliti najviše jedna titula počasnog građanina, a samo iznimno dvije titule.

**2. Nagrada Grada Makarske**

**Članak 8.**

Nagrada Grada Makarske dodjeljuje se građanima Grada Makarske i drugim osobama koje rade na području Grada Makarske, radnim skupinama, trgovačkim društvima, ustanovama, vjerskim zajednicama, udrugama građana i drugim pravnim osobama za najviše zasluge i postignute rezultate u teorijskom i praktičnom radu u promicanju znanosti, gospodarstva, prosvjete, kulture, umjetnosti, sporta, zdravstva, socijalne skrbi i svih drugih područja društvenog života u Gradu Makarskoj.

Nagrada Grada Makarske može se dodijeliti i stranim državljanima, gradovima prijateljima, međunarodnim organizacijama i organizacijama drugih država ili njihovim tijelima u znak priznanja za uspješnu i korisnu suradnju s Gradom Makarska, te za njihov doprinos samostalnosti RH i kao zahvala za značajno humanitarno djelovanje za vrijeme Domovinskog rata.

**Članak 9.**

U jednoj se godini može dodijeliti najviše dvije Nagrade Grada Makarske.

**3. Plaketa «Grb Grada Makarske»**

**Članak 10.**

Plaketa „Grb Grada Makarske“ (dalje: Plaketa) dodjeljuje se građanima Grada Makarske i drugim osobama koje rade na području Grada Makarske, udrugama građana, trgovačkim društvima, ustanovama i drugim pravnim osobama prigodom Dana Grada Makarske i drugih obljetnica za općepriznatu djelatnost kojom su znatno pridonijeli razvoju Grada Makarske.

Plaketa se može dodijeliti za osobite uspjehe u protekloj godini ili za dugogodišnji rad od osobitog interesa za Grad Makarsku.

**Članak 11.**

U jednoj se godini može dodijeliti najviše tri Plakete.

**Članak 12.**

Nagrada Grada Makarske i Plaketa mogu se dodijeliti i posthumno.

**Članak 13.**

U jednoj kalendarskoj godini istoj pravnoj i fizičkoj osobi može se dodijeliti samo jedno javno priznanje.

**Članak 14.**

Javna priznanja ne mogu se dodijeliti državnim dužnosnicima i dužnosnicima Grada Makarske za vrijeme trajanja njihova mandata.

Osobe koje se smatraju dužnosnicima iz stavka 1. ovog članka utvrđuju se sukladno posebnom propisu.

Javna priznanja ne mogu se dodijeliti službenicima i namještenicima upravih tijela Grada Makarske za dostignuća i doprinos koja su postigli u okviru obavljanja redovitih aktivnosti vezanih uz svoj rad u Gradu Makarskoj.

Javna priznanja se u pravilu ne dodjeljuju ustanovama i trgovačkim društvima kojima je osnivač ili ima poslovne udjele Grad Makarska.

**Članak 15.**

Gradsko vijeće Grada Makarska (u nastavku teksta: Gradsko vijeće) odlučuje o proglašenju počasnim građaninom Grada Makarske, Nagradi Grada Makarske i Plaketi «Grb Grada Makarske».

**Članak 16.**

Ako javno priznanje nije uručeno nagrađenom za života, uručit će se članovima njegove obitelji odnosno nasljednicima.

**III. POSTUPAK I TIJELA KOJA PROVODE POSTUPAK I DODJELU JAVNIH**

**PRIZNANJA**

**Članak 17.**

Postupak za proglašenje počasnog građanina Grada Makarske, za dodjelu Nagrade Grada Makarske, i plaketu Grada Makarske provodi Odbor za dodjelu priznanja i nazive ulica i trgova (u nastavku teksta: Odbor).

**Članak 18.**

Postupak za dodjelu javnih priznanja, svake godine, Odbor pokreće raspisivanjem javnog pozivnog natječaja.

Natječaj se objavljuje na službenim mrežnim stranicama Grada i po potrebi u novinama koje odredi Odbor.

Natječaj se raspisuje u srpnju i traje najmanje 8 dana.

Inicijativa za dodjelu javnog priznanja mora sadržavati:

- ime, prezime, zvanje, zanimanje i adresu kandidata, odnosno naziv trgovačkog društva, ustanove, vjerske zajednice, udruge građana ili drugih pravnih osoba što se predlažu za dodjelu

- za koje se javno priznanje predlaže sukladno čl. ove Odluke

- sažetak obrazloženja prijedloga koji sadrži doprinos, zasluge, odnosno rezultate, na kojima se temelji prijedlog za dodjelu javnog priznanja (najviše na dvije stranice formata A4);

- podatke o predlagatelju (ime i prezime/naziv, adresa/sjedište, podaci za kontakt), potpis predlagatelja, odnosno ovlaštene osobe.

Inicijativa za proglašenje počasnog građanina Grada Makarske, dobitnika nagrade Grada Makarske i Plakete Grb Grada Makarska podnosi se Odboru u pisanom obliku.

**Članak 19.**

Pravo na pokretanje inicijative za dodjelu javnih priznanja imaju, u skladu s ovom Odlukom, građani, udruge građana, gradski vijećnici, radna tijela Gradskog vijeća, gradska upravna tijela, Odbor za mlade, tijela mjesne samouprave, tijela državne vlasti, ustanove, trgovačka društva, strukovne komore, vjerske zajednice i druge osobe.

**Članak 20.**

Gradonačelnik i Odbor (samoinicijativno) mogu predložiti Gradskom vijeću proglašenje počasnog građanina Grada Makarske, te dobitnika drugih javnih priznanja.

Prijedlozi se podnose u pisanom obliku.

**Članak 21.**

Radi razmatranja inicijativa za dodjelu javnih priznanja Odbor može na sjednice pozvati i druge sudionike koji mogu pomoći donošenju odluke.

Odbor može promijeniti vrstu javnog priznanja za koje se kandidat predlaže, ako iz priložene dokumentacije iz čl. 20. ove Odluke proizlazi da kandidat ispunjava formalan uvjet za drugo priznanje od onog navedenog u inicijativi, o čemu obavještava predlagatelja.

**Članak 22.**

Odbor razmatra na natječaju pristigle inicijative, ocjenjuje opravdanost i jesu li ispunjeni uvjeti za dodjelu javnog priznanja, te utvrđuje prijedlog kandidata, odnosno zaključka i upućuje ga Gradskom vijeću.

**Članak 23.**

Na temelju akta Gradskog vijeća o proglašenju počasnog građanina Grada Makarske, o dodjeli Nagrade Grada Makarske i o dodjeli «Grb Grada Makarske», gradonačelnik ili osoba koju on odredi kao zamjenu, predaje javno priznanje osobi koja je to priznanje dobila.

Proglašavanje i uručivanje javnih priznanja iz stavka 1. ovoga članka obavlja se, u pravilu, na svečanoj sjednici povodom Dana Grada.

Iznimno, ako osoba kojoj je javno priznanje dodijeljeno ne može priznanje preuzeti, ono se može uručiti i na drugi primjeren način.

**Članak 24.**

Izgled i opis javnih priznanja, sadržaj i oblik evidencije o dodijeljenim javnim priznanjima te druga pitanja koja su važna za javna priznanja Grada Makarske, utvrdit će se pravilnikom što ga donosi gradonačelnik.

**Članak 25.**

O javnim priznanjima Grada Makarska vodi se jedinstvena evidencija u Upravnom odjelu za javne potrebe i društvene djelatnosti.

**Članak 26.**

Stručne, administrativne i tehničke poslove za Odbor i stručne radne skupine obavlja Upravni odjel za javne potrebe i društvene djelatnosti.

**IV. PRIJELAZNE I ZAVRŠNE ODREDBE**

**Članak 27.**

Danom stupanja na snagu ove Odluke prestaje važiti Odluka o javnim priznanjima Grada Makarske ("Glasnik Grada Makarske“ br. 5/93 i 6/94).

**Članak 28.**

Ova Odluka stupa na snagu osmog dana od dana objave u Glasniku Grad Makarske.

KLASA:061-01/22-01/1

URBROJ:2181-6-02-1-22-2

Makarska, \_\_\_\_\_\_2022.g. Predsjednica Gradskog vijeća

Gordana Muhtić, dipl.iur.

**Obrazloženje**

Na temelju članka 8. i 11. Zakona o lokalnoj i područnoj (regionalno) samoupravi (NN. br. [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702)), članka 13., 14. i 40. Statuta Grada Makarske („Glasnik Grada Makarske“ br. 3/21) predstavničko tijelo ima ovlasti dodjele javnih priznanja sukladno gore navedenim odredbama i aktima kojima utvrđuje detaljnije kriterije, postupak i sl. za dodjelu priznanja.

Odluka o javnim priznanjima Grada Makarske („Glasnik Grada Makarske“ br. 5/93 i 6/94), a koja je na snazi nije se u praksi primjenjivala u razdoblju od 2008. do 2021. godine. Tek je 2021. godine Gradsko vijeće Makarska donijelo Odluku kojom je odlučeno da se posthumno na Dan Grada dodjeli titula počasnog građanina gospodinu arhitekti Anti Rožiću sukladno navedenoj Odluci. No obzirom na protek vremena, ukazalo se nužnim donijeti novu Odluku kojom će se preciznije propisati uvjeti za dodjelu javnih priznanja, broj, kriterij i postupak njihove dodjele, te uskladiti s novom ustrojstvenom jedinicom Gradske uprave.

Na temelju ove Odluke gradonačelnik donosi Pravilnik kojim će utvrditi izgled i opis javnih priznanja, sadržaj i oblik evidencije o dodijeljenim javnim priznanjima te druga pitanja koja su važna za javna priznanja Grada Makarske. Administrativne poslove vezane za provedu Odluke o javnim priznanjima Grada Makarske vrši Upravnom odjelu za javne potrebe i društvene djelatnosti.

Gradonačelnik

dr. sc. Zoran Paunović,v.r.