Na temelju članka 55. Statuta Grada Makarske ("Glasnik Grada Makarske", broj 3/21) Gradonačelnik Grada Makarske, dana 18. svibnja 2022. godine, donosi

**ZAKLJUČAK**

**o utvrđivanju prijedloga**

**Odluke o određivanju plaće i drugih prava Gradonačelnika**

**i zamjenika Gradonačelnika Grada Makarske**

**Članak 1.**

Utvrđuje se prijedlog Odluke o Odluke o određivanju plaće i drugih prava Gradonačelnikai zamjenika Gradonačelnika Grada Makarske, te se predlaže Gradskom vijeću na usvajanje istog.

**Članak 2.**

Ovaj Zaključak stupa na snagu danom donošenja.

Klasa: 120-01/22-01/1

Ur.broj: 2181-6-01-22-1

Makarska, 18. svibnja 2022. g.

Gradonačelnik

dr.sc. Zoran Paunović

Na temelju članak 3. Zakona o plaćama u lokalnoj i područnoj (regionalnoj) samoupravi („Narodne novine“ br. 28/10) i članka 1. Odluke o visini osnovice za obračun plaće državnih dužnosnika, te članka 40. Statuta Grada Makarske (Glasnik Grada Makarske br.3/21) Gradsko vijeće Grada Makarske na \_\_\_\_\_ sjednici održanoj \_\_\_\_\_\_\_\_\_\_ 2022.godine donosi

**ODLUKU**

**o određivanju plaće i drugih prava Gradonačelnika**

**i zamjenika Gradonačelnika Grada Makarske**

**Članka 1.**

Ovom se Odlukom određuje plaća i druga prava Gradonačelnika i zamjenika Gradonačelnika Grada Makarske (u daljnjem tekstu: dužnosnici) koji dužnost u Gradu Makarskoj (u daljnjem tekstu: Grad ) obavljaju profesionalno.

**Članak 2.**

Plaća dužnosnika iz članka 1. ove Odluke čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%.

Ako bi umnožak koeficijenata i osnovice za obračun plaće dužnosika, bez uvećanja za radni staž, utvrđen na temelju ove Odluke bio veći od zakonom propisanog ograničenja, dužnosniku se određuje plaća u najvišem iznosu dopuštenim zakonom.

**Članak 3.**

Osnovica za obračun plaće dužnosnika jednaka je osnovici koja se primjenjuje na obraćun plaća državnih dužnosnika.

**Članak 4.**

Koeficijenti za obračun plaće dužnosnika iznose kako slijedi:

* za obračun plače gradonačelnika – 5,20
* za obračun plaće zamjenika gradonačelnika – 4,40

**Članak 5.**

Za vrijeme obnašanja dužnosti dužnosnici imaju, osim prava na plaću, pravo na staž, prava iz zdravstvenog i mirovinskog osiguranja te imaju pravo na naknadu stvarnih materijalnih troškova nastalih u svezi s obnašanjem dužnosti ( troškova prijevoza, dnevnica i drugih troškova vezanih za službeno putovanje) u visini propisanoj aktima koji se primjenjuju na službenike i namještenike u upravnim tijelima Grada.

**Članak 6.**

Rješenja o utvrđivanju plaće te druga prava iz ranih odnosa donosi čelnik Upravnog odjela za opće poslove i imovinu grada.

**Članak** 7.

Danom stupanja na snagu ove Odluke prestaje važiti Odluka o plaći i drugim pravima gradonačelnika i zamjenika gradonačelnika iz radnog odnosa („Glasnik Grada Makarske“

br. 5/11).

**Članak 8.**

Ova Odluka stupa na snagu prvog dana od dana objave u „Glasniku Grada Makarske“, i odnosi se i na obračun plaća za svibanj 2022.godine.

Klasa:120-01/22-01/1

Ur.broj:2181-6-02-1-22-2 predsjednica Gradskog vijeća

Makarska, \_\_\_\_\_\_\_\_\_\_ 2022.g. Gordana Muhtić, dipl.iur.

* **o b r a z l o ž e nj e –**

**Pravna osnova**

Člankom 90.a. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13. 137/15, 123/17, 98/19 i 144/20) propisano je da gradonačelnik i njegovi zamjenici koji dužnost obavljaju profesionalno, za vrijeme profesionalnog obavljanja dužnosti imaju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Istim člankom propisano je da se osnovna mjerila za određivanje plaće kao i drugih prava vezanih uz profesionalno obnašanje dužnosti gradonačelnika određuju posebnim zakonom.

Zakonom o plaćama u lokalnoj i područnoj (regionalnoj) samoupravi ("Narodne novine" broj 28/10 – dalje u tekstu: Zakon o plaćama) propisano je da plaću gradonačelnika i njegovih zamjenika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%. Člankom 3. Zakona o plaćama određeno je da osnovicu i koeficijente za obračun plaće gradonačelnika i njegovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog gradonačelnika.

**Obrazloženje Prijedloga Odluke**

Važećom Odlukom o plaći i drugim pravima gradonačelnika i zamjenika gradonačelnika iz radnog odnosa („Glasnik Grada Makarske“ br. 5/11) određeni su plaća i druga prava Gradonačelnika i zamjenika Gradonačelnika Grada Makarske koji svoju dužnost u Gradu Makarska obavljaju profesionalno.

Obzirom da se dužnosnička osnovica koja se koristi za obračun plaće Gradonačelnika i zamjenika Gradonačelnika od 2011. godine do danas tri puta mijenjala (smanjivana), a koeficijenti su ostali isti bilo je nužno donijeti novu Odluku. Odlukom o visini osnovice za obračun plaće državnih dužnosnika Vlada Republike Hrvatske utvrđuje osnovicu plaće dužnosnika i na taj dio predstavničko tijelo ne može djelovati.

Ministarstvo uprave - Uprava za politički sustav, državnu upravu te lokalnu i područnu (regionalnu) samoupravu izradila je uputu o postupanju u svezi s pravima lokalnih dužnosnika, te naložila svim jedinicama lokalne i područne (regionalne) samouprave da svoje opće akte usklade s uputom.

U uputi Ministarstva uprave zauzet je stav da dužnosnici koji dužnost obavljaju profesionalno, imaju isključivo prava koja proizlaze iz prava tih osoba izabranih na dužnost u jedinici lokalne samouprave temeljem rezultata provedenih izbora, a ne prava iz službeničkog statusa. Dužnosnici imaju pravo na plaću i staž osiguranja, ostvaruju prava iz mirovinskog i zdravstvenog osiguranja, te imaju pravo na naknadu stvarnih materijalnih troškova nastalih u vezi s obnašanjem dužnosti (putnih i drugih troškova nastalih u svezi s obnašanjem dužnosti, troškova prijevoza, dnevnica za službena putovanja), te još neka prava u svezi s obavljanjem dužnosti (npr. korištenje službenog automobila). Na lokalne dužnosnike ne primjenjuju se niti prava iz kolektivnih ugovora koja se primjenjuju na lokalne službenike niti odredbe Zakona o službenicima i namještenicima u lokalnoj i područnoj (regionalnoj) samoupravi. S tim u svezi, izričito je navedeno da dužnosnici nemaju pravo na naknadu za neiskorišteni godišnji odmor, na plaćeni ili neplaćeni dopust, regres, jubilarnu nagradu, otpremninu, dodatke na plaću (izuzev uvećanja za 0,5% za svaku navršenu godinu radnog staža, a ukupno najviše za 20%), kao niti druga prava koja ostvaruju lokalni službenici temeljem svog službeničkog statusa.

Zbog svega gore navedenog potrebno je donijeti novu Odluku, a sredstva za realizaciju ove Odluke planirana su u Proračunu grada Makarske za 2022. godinu.

Odluka treba stupiti na snagu prvog dana nakon dana objave, iz razloga kako bi se ista mogla primijeniti na obračun plaća za mjesec svibanj 2022. godine.

Gradonačelnik

dr.sc. Zoran Paunović,v.r.