Na temelju članka 41. i 117. Zakona o socijalnoj skrbi („Narodne novine“, br. [157/13](https://www.zakon.hr/cms.htm?id=1675), [152/14](https://www.zakon.hr/cms.htm?id=1677), [99/15](https://www.zakon.hr/cms.htm?id=12780), [52/16](https://www.zakon.hr/cms.htm?id=16812), [16/17](https://www.zakon.hr/cms.htm?id=17761), [130/17](https://www.zakon.hr/cms.htm?id=26201), [98/19](https://www.zakon.hr/cms.htm?id=40781), [64/20](https://www.zakon.hr/cms.htm?id=44614) i [138/20](https://www.zakon.hr/cms.htm?id=46540)) i članka 40. Statuta Grada Makarske („Glasnik Grada Makarske“, br. 3/21) Gradsko vijeće Grada Makarske, na 4. sjednici, održanoj 10. prosinca 2021. godine, donosi

**ODLUKU**

**o socijalnoj skrbi Grada Makarske**

1. **OPĆE ODREDBE**

Članak 1.

Ovom Odlukom utvrđuju se prava iz socijalne skrbi koja osigurava Grad Makarska (u daljnjem tekstu: Grad), a propisani su Zakonom kojim se uređuje socijalna skrb (u daljnjem tekstu: Zakon) te prava iznad standarda propisana Zakonom, uvjeti i način njihova ostvarivanja, korisnici, te postupak ostvarivanja tih prava.

Odredbe ove Odluke koje se odnose na bračnu zajednicu primjenjuju se na   
isti način i na izvanbračnu zajednicu.

Riječi i pojmovi koji se koriste u ovoj Odluci, a koji imaju rodno značenje,   
odnose se jednako na muški i ženski rod, bez obzira u kojem su rodu navedeni.

Članak 2.

Pojedini izrazi u smislu ove Odluke imaju ovo značenje:

1. Samac je osoba koja živi sama.
2. Obitelj je zajednica koju čine bračni ili izvanbračni drugovi, djeca i drugi srodnici koji zajedno žive, privređuju, ostvaruju prihod na drugi način i troše ga zajedno. Članom obitelji smatra se i dijete koje živi u obitelji, a nalazi se na školovanju, do završetka redovitog školovanja, a najkasnije do navršene 29. godine života.
3. Jednoroditeljska obitelj je obitelj koju čine dijete/djeca i jedan roditelj.
4. Samohrani roditelj je roditelj koji sam skrbi i uzdržava svoje dijete, a što se može dokazati rodnim listom djeteta, smrtnim listom roditelja, potvrdom Centra za socijalnu skrb o privremenom uzdržavanju i potvrdom Hrvatskog zavoda za mirovinsko osiguranje o nekorištenju prava na obiteljsku mirovinu.
5. Kućanstvo je svaka obiteljska ili druga zajednica osoba, koje zajedno žive i podmiruju troškove života, bez obzira na srodstvo.
6. Dijete je osoba do navršenih osamnaest godina života. Odredbe ove Odluke koje se odnose na dijete primjenjuju se i na osobu nad kojom roditelji ostvaruju roditeljsku skrb nakon punoljetnosti po propisima o obiteljskim odnosima.U ostvarivanju prava utvrđenih ovom Odlukom izjednačena su djeca, usvojenici i pastorčad.
7. Osoba s invaliditetom je osoba koja ima dugotrajna tjelesna, mentalna, intelektualna ili osjetilna oštećenja, koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s osobama bez invaliditeta.
8. Dijete s teškoćama u razvoju je dijete koje zbog tjelesnog invaliditeta, senzoričkih, komunikacijskih, autističnih, govorno-jezičnih ili intelektualnih teškoća treba dodatnu potporu za učenje i razvoj kako bi ostvarilo najbolji mogući razvojni ishod i socijalnu uključenost.
9. Starija osoba je osoba u dobi od 65 i više godina života.
10. Beskućnik je osoba koja nema gdje stanovati, boravi na javnom mjestu ili drugom mjestu koje nije namijenjeno za stanovanje i nema sredstava kojima bi mogla podmiriti potrebu stanovanja.
11. Posvojitelj je osoba koja posvojenjem kao posebnim oblikom obiteljsko-pravnog zbrinjavanja i zaštite djeteta bez odgovarajuće roditeljske skrbi kojim se stvara trajni odnos roditelja i djeteta, stječe pravo na roditeljsku skrb.
12. Osnovne životne potrebe su prehrana, smještaj, odjeća i druge stvari za osobne potrebe, osobna njega, kućanske potrepštine, grijanje i zdravstvene potrebe, a obuhvaćaju i sudjelovanje u životu zajednice. Kod djece i mladeži osnovne životne potrebe obuhvaćaju i potrebe koje prvenstveno proizlaze iz njihovog razvoja i odrastanja te odgoja i obrazovanja. Kod djece s teškoćama u razvoju i odraslih osoba s invaliditetom osim osnovnih životnih potreba postoje dodatne potrebe koje proizlaze iz njihovog oštećenja zdravlja/invaliditeta za aktivno uključivanje u svakodnevni život zajednice.

Članak 3.

Na temelju ove Odluke podnositelju zahtjeva može se priznati pravo na socijalnu skrb i pravo na socijalnu potporu koje osigurava Grad Makarska.

1. **SOCIJALNA SKRB**

Članak 4.

Sukladno Zakonu, socijalna skrb za cilj ima pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, koja uključuje   
prevenciju, promicanje promjena, pomoć u zadovoljavanju osnovnih životnih potreba i podršku pojedincu, obitelji i skupinama, u svrhu unapređenja kvalitete života i osnaživanja korisnika u samostalnom zadovoljavanju osnovnih životnih potreba te njihovog aktivnog uključivanja u društvo.

Članak 5.

Pravo na socijalnu skrb može ostvariti samac ili kućanstvo (u daljnjem tekstu: korisnik) koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, primitkom od imovine, od obveznika uzdržavanja ili na drugi način.

Prava iz socijalne skrbi utvrđena ovom Odlukom ne mogu se priznati na teret Grada Makarske, ako:

1. zakon ili drugi propis određuje da se ta prava priznaju na teret Republike Hrvatske, te drugih pravnih ili fizičkih osoba
2. osoba može sama sebe uzdržavati
3. osoba ne želi tražiti uzdržavanje od osobe koja ju je dužna uzdržavati na temelju zakona, osim ako se ustanovi da zakonski obveznik uzdržavanja to nije u mogućnosti
4. ima u vlasništvu ili suvlasništvu kuću ili stan kojega ne koristi za stanovanje
5. osoba nije uredno prijavljena u Hrvatskom zavodu za zapošljavanje, ako odbija zapošljavanje neovisno o stručnoj spremi, odnosno ako ima priliku povremenim ili sezonskim poslovima ostvariti sredstva za egzistenciju.

Članak 6.

Socijalnu skrb Grada Makarske na temelju prava iz ove Odluke može ostvariti podnositelj zahtjeva, hrvatski državljanin koji ima prijavljeno prebivalište na području grada Makarske kontinuirano tri godine, računajući unazad od dana podnošenja zahtjeva, osim ako je drugačije određeno ovom Odlukom.

Članak 7.

Za ostvarivanje prava na socijalnu skrb Grada Makarske, pored uvjeta iz članka 6. ove Odluke, korisnik mora ispunjavati i jedan od sljedećih uvjeta:

1. uvjet prihoda
2. poseban uvjet

Članak 8.

**Uvjet prihoda** ispunjava podnositelj zahtjeva koji:

1. kao samac ostvaruje prihod do 2.100,00 kuna
2. živi u dvočlanom kućanstvu koje ostvaruje prihod do 2.700,00 kuna.

Uvjet prihoda kućanstva s više od dva člana izračunava se na način da se iznos iz stavka 1. točke 2. ovog članka, za svakog dodatnog člana kućanstva uveća za 1.000,00 kuna.

Gore navedeni iznosi iz ovog članka uvećavaju se za 500,00 kuna podnositelju zahtjeva za ostvarivanje prava na:

* slobodno ugovorenu najamninu, članak 15. stavak 1. ove Odluke,
* podnositelju zahtjeva prava na sufinanciranje cijene za pružene usluge programa vrtića, članak 35. točka 5. i 6. ove Oduke.

Članak 9.

Prihodom, u smislu članka 8., smatra se iznos ostvarenog primitka po osnovi nesamostalnog rada, te potvrdi o dohotku Porezne uprave za posljednjih šest mjeseci.

Prihodom se ne smatra:

* novčane naknade i potpore po Zakonu
* socijalna pomoć i naknade koje osiguravaju županija i Grad Makarska
* doplatak za djecu
* stipendije učenika i studenata
* novčana naknada za tjelesno oštećenje
* ortopedski dodatak
* državna potpora u poljoprivredi, ruralnom razvoju, ribarstvu ili akvakulturi
* novčana pomoć i putni troškovi osobe na stručnom osposobljavanju za rad bez zasnivanja radnog odnosa
* novčana pomoć i putni troškovi nezaposlene osobe koju je Hrvatski zavod za   
  zapošljavanje uputio na obrazovanje koje organizira, odnosno troškove snosi Hrvatski zavod za zapošljavanje
* doplatak za pomoć i njegu po odredbama drugih zakona
* primici koje fizičke osobe ostvare na osnovi donacija pravnih i fizičkih osoba za zdravstvene potrebe
* sredstva za saniranje posljedica elementarnih nepogoda
* naknada učenicima za vrijeme praktičnog rada i naukovanja
* osobna invalidnina, doplatak za njegu i pomoć druge osobe, ortopedski doplatak posebni dodatak, naknada za pripomoć u kući  
  jednokratna novčana pomoć, naknada troškova pogreba te naknada za pravo na besplatne udžbenike ako su ta prava ostvarena na temelju posebnog propisa kojim se uređuju prava hrvatskih branitelja iz Domovinskog rata i   
  članova njihove obitelji
* osobna invalidnina, obiteljska invalidnina, uvećana obiteljska invalidnina   
  doplatak za pomoć i njegu druge osobe, ortopedski doplatak, posebni doplatak, naknada za pripomoć u kući, naknada za pravo na besplatne udžbenike ostvarene temeljem posebnog propisa kojim se uređuje zaštita vojnih i civilnih invalida rata.

Iznos prihoda iz članak 8. umanjuje se za iznos koji na temelju propisa kojim se uređuju obiteljski odnosi samac ili član kućanstva plaća za uzdržavanje osobe s kojom ne živi.

Članak 10.

**Poseban uvjet ispunjava:**

1. hrvatski branitelj iz Domovinskog rata, obitelj smrtno stradaloga hrvatskog branitelja iz Domovinskog rata i zatočenoga ili nestaloga hrvatskog branitelja iz Domovinskog rata, HRVI iz Domovinskog rata i civilni invalidi sa 70 posto i više oštećenja organizma
2. roditelj / staratelj i udomitelj djeteta s teškoćama u razvoju.

Članak 11.

Ovisno o dužini trajanja socijalne skrbi Grad Makarska može dodijeliti:

1. jednokratnu naknadu
2. mjesečnu naknadu.

Članak 12.

**Jednokratna naknada -** priznaje se podnositelju zahtjeva koji kao samac ili član kućanstva zbog trenutačnih okolnosti nije u mogućnosti djelomično ili u cijelosti zadovoljiti osnovne životne potrebe - npr. teža bolest i neophodno liječenje ili zbog elementarne nepogode koji izravno pogađa podnositeljevo kućanstvo.

Najveći iznos pomoći u jednoj godini za pojedinca ili članove kućanstva ukupno iznosi 5.000,00 kuna.

Gradonačelnik Grada Makarske može u izuzetno opravdanim okolnostima po svojoj diskrecijskoj ocjeni odrediti i veći iznos.

Pravo iz ovoga članka može ostvariti podnositelj zahtjeva ako ispunjava uvjet prebivališta iz članka 6. i uvjet prihoda iz članka 8.

Članak 13.

**Mjesečna naknada** priznaje se podnositelju zahtjevu na način da se rješenjem određena potpora mjesečno doznačava na račun pružatelja usluga, ako ovom Odlukom nije drugačije određeno.

Korisniku mjesečne naknade i članovima njegova kućanstva ne može se priznati pravo na jednokratnu naknadu iz članka 12. ove Odluke.

Korisnik mjesečne naknade iz ovoga članka koji se za vrijeme priznavanja tog prava zaposli, koristit će prava prema zadnjem Rješenju o socijalnoj pomoći Grada Makarske, najduže godinu dana, računajući od dana zaposlenja.

Članak 14.

Ovisno o vrsti prava iz socijalna skrb, Grad Makarska može priznati:

1. Pravo na naknadu za troškove stanovanja
2. Pravo na financiranje toplog obroka
3. Pravo na doživotnu skrb
4. Pravo na financiranje obroka organiziranog u osnovnim školama
5. Pravo na sufinanciranje kupnje školskih knjiga i pribora za školu
6. Pravo na sufinanciranje troškova učeničkih putovanja
7. Pravo na sufinanciranje kupnje opreme za osobe s invaliditetom
8. Pravo na naknadu troška prijevoza od Makarske do Kliničkog bolničkog centra Split - Podružnica Zagvozd i natrag
9. Pravo na pomoć za podmirenje pogrebnih troškova
10. Pravo na poklon - bonove za Uskrs i Božić

Članak 15.

**Pravo na naknadu za troškove stanovanja** obuhvaća troškove:

1. slobodno ugovorene najamnine – može ostvariti podnositelj zahtjeva koji na temelju javnobilježničkog ugovora može dokazati postojanje najamnine, a dodjeljuje se mjesečni iznos od 700,00 kuna za samca i 100,00 kuna za svakog sljedećeg člana kućanstva, a najviše do 50 posto ugovorenog iznosa najamnine
2. električne energije – dodjeljuje se mjesečni iznos od 150,00 kuna za samca i 40,00 kuna za svakog sljedećeg člana kućanstva
3. vode – dodjeljuje se mjesečni iznos od 80,00 kuna za samca i 20,00 kuna za svakog sljedećeg člana kućanstva
4. komunalne naknade - dodjeljuje se godišnji iznos od 80,00 kuna za samca i 40,00 kuna za svakog sljedećeg člana kućanstva
5. slivne vode **-** dodjeljuje se godišnji iznos od 80,00 kuna za samca i 40,00 kuna za svakog sljedećeg člana kućanstva
6. odvoza kućnog otpada – dodjeljuje se mjesečni iznos od 30,00 kuna za samca i 10,00 kuna za svakog sljedećeg člana kućanstva
7. održavanja zgrada u zajedničkom vlasništvu (zajednička pričuva) – dodjeljuje se mjesečni iznos od 30,00 kuna za samca i 10,00 kuna za svakog sljedećeg člana kućanstva.

Pored uvjeta iz stavka 1. pravo iz ovoga članka priznaje se podnositelju zahtjeva koji ispunjava uvjet prebivališta iz članka 6. i uvjet prihoda iz članka 8. ove Odluke.

Članak 16.

Naknada za troškove stanovanja iz članka 15. priznaje se korisniku zajamčene minimalne naknade koji je to pravo ostvario Rješenjem nadležnog Centra za socijalnu skrb.

Naknada za troškove stanovanja priznaje se sukladno članku 41. i 42. Zakona o socijalnoj skrbi („Narodne novine“, br. [157/13](https://www.zakon.hr/cms.htm?id=1675), [152/14](https://www.zakon.hr/cms.htm?id=1677), [99/15](https://www.zakon.hr/cms.htm?id=12780), [52/16](https://www.zakon.hr/cms.htm?id=16812), [16/17](https://www.zakon.hr/cms.htm?id=17761), [130/17](https://www.zakon.hr/cms.htm?id=26201), [98/19](https://www.zakon.hr/cms.htm?id=40781), [64/20](https://www.zakon.hr/cms.htm?id=44614), [138/20](https://www.zakon.hr/cms.htm?id=46540)).

Članak 17.

**Pravo na financiranje toplog obroka** podrazumijeva najmanje jedan obrok, u pravilu ručak, koji Grad Makarska osigurava korisniku socijalne skrbi.

Pravo iz stavka 1. ovog članka priznaje se osobi s invaliditetom koja ima dugotrajna tjelesna, mentalna, intelektualna ili osjetilna oštećenja, koji ima trajne promjene u zdravstvenom stanju, te korisnik starije životne dobi koji nije u stanju samostalno pripremiti hranu, a na temelju preporuke i/ili mišljenja nadležnog Centra za socijalnu skrb.

Pravo iz ovoga članka priznaje se podnositelju zahtjeva koji pored uvjeta iz stavka 2. ispunjava i uvjet prebivališta iz članka 6. i uvjet prihoda iz članka 8. ove Odluke.

Članak 18.

**Pravo na** **doživotnu skrb** u pravilu je financiranje troškova skrbi u odgovarajućoj ustanovi za stare i nemoćne, pod uvjetom da korisnik iste svu svoju imovinu prenese u vlasništvo Grada Makarske, i ako je procijenjena vrijednost te imovine dostatna za financiranje najmanje 10 godina predmetne skrbi.

Članak 19.

**Pravo na financiranje obroka** **organiziranog u osnovnim školama** u gradu Makarskoj priznaje se roditelju/skrbniku ili udomitelju učenika po uvjetima koje će pravilnikom propisati gradonačelnik.

Članak 20.

**Pravo na sufinanciranje kupnje školskih knjiga i pribora za školu** priznaje se roditelju/staratelju ili udomitelju učenika osnovnih i srednjih škola jednokratno u školskoj godini, u iznosu do najviše 1.000,00 kuna po kućanstvu.

Pravo iz ovoga članka može ostvariti podnositelj zahtjeva ako:

* ispunjava uvjet prebivališta iz članka 6. i uvjet prihoda iz članka 8. ove Odluke.

Članak 21.

**Pravo na sufinanciranje troškova učeničkih putovanja** priznaje se podnositelju zahtjeva koji je roditelj / staratelj ili udomitelj učenika završnih razreda osnovnih i srednjih škola jednokratno u školskoj godini, u iznosu do najviše 700,00 kuna po učeniku.

Pravo iz ovoga članka priznaje se podnositelju zahtjeva ako:

* ispunjava uvjet prebivališta iz članka 6. i uvjet prihoda iz članka 8. ove Odluke.

Članak 22.

**Pravo na sufinanciranje kupnje opreme za osobe s invaliditetom** priznaje se za kupnju ortopedskog ili drugog pomagala:

1. iznad odgovarajućeg standarda i kvalitete koju osigurava Hrvatski zavod za zdravstveno osiguranje u skladu s u tom trenutku važećim propisima, najviše do 3.000,00 kuna.
2. koje nije u popisu pomagala koji se može osigurati putem Hrvatskog zavoda za zdravstveno osiguranje u skladu s posebnim aktima, do najvišeg iznosa subvencije do 5.000,00 kuna.

Kod podnošenja zahtjeva za priznavanje ovog prava podnositelj je dužan dostaviti tri ponude. Odobrena sredstva se uplaćuju izravno na račun dobavljača. Pravo se priznaje jedan put u pet godina.

Pravo iz ovoga članka priznaje se podnositelju zahtjeva ako:

* ispunjava uvjet prebivališta iz članka 6. i poseban uvjet iz članka 10 ove Odluke..

Članak 23.

**Pravo na naknadu troška prijevoza od Makarske do Kliničkog bolničkog centra Split - Podružnica Zagvozd i natrag** u iznosu od 40,00 kuna, priznaje se podnositelju zahtjeva koji:

1. na dan odlaska u Klinički bolnički centar Split - Podružnica Zagvozd ima prebivalište u gradu Makarskoj
2. zahtjev za ostvarivanjem prava podnese u roku od 90 dana računajući od dana odlaska u Klinički bolnički centar Split – Podružnica Zagvozd.

Pravo iz stavka 1. ne priznaje se podnositelju zahtjeva ako isto pravo može ostvariti naknadom troškova prijevoza putem Hrvatskog zavoda za zdravstveno osiguranje.

Pravo iz ovoga članka može ostvariti podnositelj zahtjeva ako ispunjava:

- uvjet prebivališta iz članka 6.

Članak 24.

**Pravo na pomoć za podmirenje pogrebnih troškova** priznaje se do iznosa troška osnovne opreme koja podrazumijeva prijevoz pokojnika, ishođenja dokumentacije za pokop, nabavke lijesa s pripadajućom opremom, a plaćaju se izravnom uplatom dobavljaču.

Pravo iz ovoga članka priznaje se podnositelju zahtjeva koji kao bračni drug, punoljetno dijete, skrbnik ili udomitelj pokojnika ispunjava:

- uvjet prebivališta iz članka 6. i uvjet prihoda iz članka 8. ove Odluke.

Članak 25.

**Pravo na** **poklon - bonove za Uskrs i Božić** Grad Makarska može osigurati za pojedine kategorije umirovljenika. Isto će se definirati Zaključkom Grada Makarske u skladu s Proračunom Grada Makarske.

1. **SOCIJALNE POTPORE**

Članak 26.

Socijalna potpore predstavljaju mjere demografske politike Grada Makarske kojima se stimulira povećanje prirodnog prirasta, stvaranje boljih životnih uvjeta kroz poboljšanje odgojno-obrazovnog standarda, te materijalno i na različite druge načine pomaže obiteljima.

Članak 27.

Socijalna potpora iz članka 29. ove Odluke priznaje se podnositelju zahtjeva, hrvatskom državljaninu koji ima prijavljeno prebivalište na području grada Makarske kontinuirano tri godine, računajući unazad od dana podnošenja zahtjeva, osim ako je drugačije određeno ovom Odlukom.

Iznimno od stavka 1. ovog članka, pravo na novčanu potporu Grada Makarske roditelju novorođenog djeteta i pravo na novčanu potporu Grada Makarske posvojitelju, može ostvariti hrvatski državljanin s prebivalištem na području Grada Makarske od neprekidno najmanje jednu godinu unazad od dana podnošenja zahtjeva, ako je u prošlosti imao neprekidno prebivalište na području grada Makarske u razdoblju od najmanje tri godine.

Članak 28.

Ovisno o dužini trajanja socijalne potpore Grad Makarska može priznati pravo na:

1. jednokratnu naknadu
2. mjesečnu naknadu.

Članak 29.

Ovisno o vrsti socijalne potpore, podnositelju zahtjeva priznaje se:

1. Pravo na jednokratnu studentsku potporu redovitom studentu
2. Pravo na naknadu troškova prijevoza učenika srednje škole
3. Pravo na financiranje troška usluge programa vrtića
4. Pravo na sufinanciranje troška usluge programa vrtića
5. Pravo na novčanu potporu roditeljima/starateljima djeteta vrtićke dobi za pedagošku godinu 2021./2022.
6. Pravo na novčani poklon Grada Makarske roditelju novorođenog djeteta
7. Pravo na novčani poklon grada Makarske posvojitelju
8. Pravo na sufinanciranje troškova medicinski potpomognute oplodnje

Članak 30.

**Pravo na jednokratnu studentsku potporu redovitom studentu** isplaćuje se jednokratno za tekuću akademsku godinu i namijenjena je sufinanciranju troškova studiranja, a priznaje se podnositelju zahtjeva koji je:

1. redoviti student preddiplomskog, diplomskog i integriranog studija ili stručnog i specijalističkog studija, uključujući studente u statusu redovnog studenta apsolventa u razdoblju od dvanaest mjeseci trajanja toga statusa
2. upisan na jedno od visokih učilišta u Republici Hrvatskoj.

Pravo iz ovoga članka priznaje se podnositelju zahtjeva, koji uz uvjete iz stavka 1. ispunjava i uvjet prebivališta iz članka 27. ove Odluke.

Članak 31.

Iznos studentske potpore, za svaku akademsku godinu, odlukom donosi gradonačelnik Grada Makarske.

Potpora se dodjeljuje na temelju javnog poziva koji raspisuje Upravni odjel za društvene djelatnosti Grada Makarske.

U javnom pozivu se navodi rok za prijavu, koji ne može biti kraći od 15 dana od dana objave poziva, visina potpore, uvjeti dodjele, potrebni dokumenti i način prijave.

Članak 32.

**Pravo na naknadu troškova prijevoza** **učenika srednje škole** priznaje se podnositelju zahtjeva roditelju/staratelju ili udomitelju učenika srednje škole, ako se učenik školuje izvan Makarske, a na području Republike Hrvatske i smješten je u učeničkom domu ili privatnom smještaju u mjestu školovanja.

U tijeku jedne školske godine pravo iz stavka 1. može se priznati za najviše deset putovanja za koja su na relaciji između Makarske i mjesta školovanja, u jednom ili oba smjera, korištene usluga autobusnog i/ili željezničkog prijevoznika.

Pravo iz ovoga članka priznaje se podnositelju zahtjeva ako roditelj/staratelj ili posvojitelj i učenik ispunjavaju uvjet iz članka 27. ove Odluke.

Članak 33.

Rok za podnošenje zahtjeva za priznavanjem prava iz članka 32. ove Odluke je 180 dana, računajući od dana kupnje karte.

Članak 34.

**Pravo na financiranje troška usluge programa vrtića** u punom mjesečnom iznosu troška usluge vrtića priznaje se podnositelju zahtjeva koji je korisnik usluge vrtića, ako drugi roditelj/staratelj ili posvojitelj djeteta ima prebivalište na području grada Makarske, te samohranom roditelju/staratelju ili posvojitelju ako je**:**

1. **roditelj / staratelj ili udomitelj** invalid Domovinskog rata ili civilni invalid sa 70 i više posto tjelesnog oštećenja
2. **roditelj / staratelj** **ili udomitelj** četvero i više malodobne djece
3. **roditelj / staratelj** **ili udomitelj** djeteta u godini pred polazak u školu, ako su roditelji/staratelji ili udomitelji djeteta nezaposleni, i to za iznos koji nije financiran sukladno Zakonu o predškolskom odgoju i obrazovanju (Narodne novine, br. 10/97, 107/07, 94/13 i 98/19).

Pravo iz ovoga članka priznaje se podnositelju zahtjeva ako ispunjava uvjet prebivališta iz članka 27. ove Odluke.

Članak 35.

**Pravo na sufinanciranje troška za pružene usluge programa vrtića** priznaje se podnositelju zahtjeva, ako drugi roditelj/staratelj ili udomitelj djeteta imaju prebivalište na području grada Makarske, odnosno samohranom roditelju/ staratelju ili udomitelju ako:

1. **usluge vrtića koriste za dvoje djece**, Grad Makarska sufinancira trošak za pruženu usluge programa vrtića s 20 posto za drugo dijete (pod pojmom prvo dijete podrazumijeva se najstarije dijete u vrtiću)
2. **usluge vrtića koriste** **za troje djece**, Grad Makarska sufinancira trošak za pruženu uslugu programa vrtića s 20 posto za drugo dijete i 50 posto za treće dijete (pod pojmom prvo dijete podrazumijeva se najstarije dijete u vrtiću)
3. **usluge vrtića koriste za dijete s teškoćama u razvoju,** za koje je obavljena kategorizacija**,** Grad Makarska će sufinancirati 70 posto troška
4. **je roditelj/staratelj ili udomitelj** **invalid Domovinskog rata ili civilni invalid**, Grad Makarska će trošak za pružene usluge programa vrtića sufinancirati u postotku stupnja invaliditeta, do najviše 69 posto
5. **zaposleni samohrani roditelj/staratelj** **ili udomitelj** ispunjava uvjet prihoda iz članka 8. ove Odluke, Grad Makarska sufinancirat će 50 posto troška za pružene usluge programa vrtića
6. **zaposleni roditelj/staratelj ili udomitelj** **sam skrbi o djetetu**, iz razloga što drugi roditelj/staratelj ili udomitelj isto nije u mogućnosti iz zdravstvenih razloga, a ispunjava uvjet prihoda iz članka 8. ove Odluke, Grad Makarska sufinancirati će najmanje 50 posto troška za pružene usluge programa vrtića.

Pravo iz ovoga članka priznaje se podnositelju zahtjeva ako ispunjavaju uvjet iz članka 27. ove Odluke.

Članak 36.

**Pravo na novčani poklon** **Grada Makarske** **za novorođeno dijete** priznaje se roditelju/ima novorođenog djeteta, a iznosi 4.000,00 kuna za prvo, 5.000,00 kuna za drugo i 6.000,00 kuna za treće i svako sljedeće novorođeno dijete u kućanstvu.

Pravo iz ovoga članka priznaje se podnositelju zahtjeva, koji uz uvjet iz članka 27. stavak 2. ispunjava i jedan od uvjeta:

1. da na dan djetetova rođenja drugi djetetov roditelj ima prijavljeno prebivalište na području Republike Hrvatske
2. da drugi djetetov roditelj, koji nije državljanin Republike Hrvatske, u trenutku

djetetova rođenja ima prijavljeno boravište u gradu Makarskoj

1. da sam skrbi o djetetu.

Pravo iz ovoga članka priznaje se temeljem zahtjeva koji je Grad Makarska zaprimio u roku od najviše 180 dana od dana rođenja djeteta i ako podnositelj zahtjeva nema nepodmirene dospjele obveze prema Gradu Makarskoj.

Članak 37.

Kada, sukladno članku 36. točka 1., drugi djetetov roditelj ima prebivalište na području Republike Hrvatske, podnositelj zahtjeva dužan je dostaviti potvrdu da predmetno pravo nije priznato u mjestu prebivališta drugog djetetovog roditelja. U potvrdi mora biti navedeno ime, prezime i OIB djeteta.

Članak 38.

**Pravo na novčanu naknadu Grada Makarske posvojitelju** priznaje se jednoj od osoba u kućanstvu, a koja osoba je na temelju pravomoćnog rješenja steklo pravo na roditeljsku skrb djeteta i iznosi 4.000,00 kuna za svako posvojeno dijete.

Pravo iz ovoga članka priznaje se podnositelju zahtjeva koji ispunjava uvjet iz članak 27. stavak 2. te ako ispunjava i jedan od uvjeta:

* + - 1. da na dan pravomoćnosti rješenja o posvojenju drugi djetetov roditelj ima prijavljeno prebivalište na području Republike Hrvatske
      2. da drugi djetetov roditelj, koji nije državljanin Republike Hrvatske, na dan pravomoćnosti rješenja o posvojenju ima prijavljeno boravište u gradu Makarskoj
      3. da sam skrbi o djetetu.

Pravo iz ovoga članka priznaje se na temelju zahtjeva koji je Grad Makarska zaprimio u roku od najviše 180 dana od dana pravomoćnosti rješenja o posvojenju, ako podnositelj zahtjeva nema nepodmirene dospjele obveze prema Gradu Makarskoj.

Članak 39.

Sukladno članku 38. točka 1., kada drugi djetetov roditelj/posvojitelj ima prebivalište na području Republike Hrvatske, podnositelj zahtjeva dužan je dostaviti i potvrdu da predmetno pravo nije ostvareno u mjestu prebivališta drugog djetetovog roditelja / posvojitelja. U potvrdi mora biti navedeno ime, prezime i OIB djeteta.

Članak 40.

Pravo na novčanu naknadu Grada Makarske za posvojenje neće se priznati posvojitelju koji je na temelju pravomoćnog rješenja stekao skrb za dijete svog bračnog ili izvanbračnog druga.

Članak 41.

**Pravo na novčanu naknadu za dijete vrtićke dobi** u mjesečnom iznosu od 1.700,00 kuna priznaje se roditelju/staratelju ili udomitelju djeteta koje **ispunjavaju sve uvjete za upis u traženi program jaslica ili vrtića, a** nalazi na konačnoj Listi neupisane djece u vrtiće i jaslice za pedagošku godinu 2021./2022., utvrđene temeljem Rješenja **o upisu djece rane i predškolske dobi u program predškolskog odgoja i obrazovanja za pedagošku godinu 2021./2022.** Dječjeg vrtića „Biokovsko zvonce“ Makarska.

Pravo iz stavka 1. priznat će se podnositelju zahtjeva ako:

1. ima prijavljeno prebivalište na području grada Makarske kontinuirano pet godina, računajući unazad od dana podnošenja zahtjeva,
2. dijete za koje se traži priznavanje prava ima prebivalište na području grada Makarske.

Članak 42.

Pravo iz članka 41. prestaje prvog dana mjeseca u kojem je dijete upisano u vrtić, odnosno u kojemu je roditelj/staratelj ili udomitelj odbio upis djeteta u program vrtića ili jaslica Dječjeg vrtića “Biokovsko zvonce” Makarska.

Članak 43.

**Pravo na sufinanciranje troškova medicinski pomognute oplodnje** u iznosu do 50 posto ukupnih troškova postupka, a najviše 7.500,00 kuna može se priznati podnositelju zahtjeva koji je iscrpio sve mogućnosti koje su, sukladno zakonu kojim je uređeno pitanje potpomognute oplodnje, ostvarive na teret Hrvatskog zavoda za zdravstveno osiguranje i to za najviše dva pokušaja medicinski potpomognute oplodnje u jednoj kalendarskoj godini.

Pravo na sufinanciranje medicinski potpomognute oplodnje priznaje se i ženi nakon navršene 42. godine života, ako nije mogla ostvariti mogućnosti za postupke potpomognute oplodnje na teret Hrvatskog zavoda za zdravstveno osiguranje.

Pravo iz ovoga članka priznaje se podnositelju zahtjeva ako ispunjava uvjet prebivališta iz članka 27. ove Odluke, a ako je riječ o podnositelju zahtjeva koji je u braku i izvanbračnoj zajednici, bračni ili izvanbračni drug u trenutku podnošenja zahtjeva mora ima prijavljeno prebivalište u gradu Makarskoj.

Članak 44.

Pravo na sufinanciranje troškova medicinski potpomognute oplodnje odobrava se na temelju podnesenog zahtjeva po redoslijedu prijave. Zahtjevu se obvezno prilažu računi troškova vezani za postupak provedene medicinski potpomognute oplodnje izdani od ovlaštene zdravstvene ustanove, liječnika specijalista ginekologa ili ljekarne.

Troškovi iz stavka 1. obuhvaćaju:

1. troškove usluga medicinski potpomognute oplodnje sukladno cjeniku ovlaštene zdravstvene ustanove za provođenje postupaka medicinski potpomognute oplodnje
2. troškove pregleda liječnika specijalista ginekologije vezanih uz postupak medicinski potpomognute oplodnje
3. troškove propisanih lijekova vezane uz postupak medicinski potpomognute oplodnje.

Zahtjevi za sufinanciranje troškova medicinski potpomognute oplodnje zaprimat će se do iskorištenja sredstava planiranih za tekuću godinu.

1. **NADLEŽNOST I POSTUPAK**

Članak 45.

Postupak za ostvarivanje prava iz socijalne skrbi utvrđenih ovom Odlukom pokreće se na zahtjev stranke, njezinog bračnog druga, punoljetnog djeteta, skrbnika, udomitelja ili po službenoj dužnosti.

Zahtjev se podnosi Upravnom odjelu za društvene djelatnosti Grada Makarske.

Uz zahtjev, podnositelj je dužan dostaviti sve odgovarajuće isprave, odnosno dokumente potrebne za dokazivanje statusa i ostvarivanje prava.

Upravni odjel za društvene djelatnosti Grada Makarske vrši ispitivanje relevantnih činjenica i okolnosti od kojih ovisi ostvarivanje pojedinog prava.

Članak 46.

Socijalno vijeće Grada Makarske ocjenjuje osnovanost zahtjeva i predlaže čelniku Upravnog odjela za društvene djelatnosti Grada Makarske vrstu i visinu pomoći i to za: jednokratnu i mjesečnu naknadu za pravo na pomoć na sufinanciranje troškova stanovanja, za podmirenje dijela troška slobodno ugovorene najamnine, na pomoć za prehranu, na doživotnu skrb, na sufinanciranje kupnje školskih knjiga i pribora za školu, na sufinanciranje troškova učeničkih putovanja, na sufinanciranje kupnje opreme za osobe s invaliditetom i na pomoć za podmirenje pogrebnih troškova.

O ostalim pravima iz ove Odluke neposredno odlučuje Upravni odjel za društvene djelatnosti Grada Makarske i podnosi izvješće Socijalnom vijeću Grada Makarske, ako nije drugačije određeno.

Članak 47.

Socijalno vijeće Grada Makarske imenuje gradonačelnik Grada Makarske. Socijalno vijeće Grada Makarske čine predsjednik i 8 članova. Sjednice Socijalnog vijeća Grada Makarske saziva predsjednik Socijalnog vijeća Grada Makarske, u pravilu jednom mjesečno.

Članak 48.

Uz poslove iz članka 46. ove Odluke, Socijalno vijeće Grada Makarske obavlja i sljedeće zadaće:

1. razmatra socijalnu sliku grada Makarske
2. predlaže sve potrebne mjere iz područja socijalne skrbi
3. zalaže se za dosljednu primjenu Zakona o socijalnoj skrbi i drugih propisa s područja socijalne skrbi
4. potiče primjenu mjera koje treba poduzimati radi zaštite životnog standarda i zbrinjavanja socijalno ugroženih kategorija stanovnika Grada Makarske s ciljem korištenja raspoloživih novčanih sredstava namjenski osiguranih u Proračunu Grada Makarske za tekuću godinu radi njihovog učinkovitog i ravnomjernog korištenja u okviru odobrenog programa socijalne skrbi
5. utvrđuje stvarne materijalne i socijalne prilike pojedinih obitelji, odnosno kućanstva i na temelju toga predlaže oblike i visinu pomoći u ostvarivanju prava iz socijalne skrbi
6. obavlja druge poslove na način određen ovom Odlukom.

Članak 49.

Evidenciju o ostvarenim pravima utvrđenih ovom Odlukom vodi Upravni odjel za društvene djelatnosti Grada Makarske.

Popis, odnosno pregled odgovarajućih isprava, odnosno dokumenata, potrebnih za ostvarivanje prava, te obrasci za podnošenje zahtjeva ističu se na prikladan način u prostoru i na službenim internetskim stranicama Grada Makarske.

Članak 50.

Korisnik je dužan Gradu Makarskoj prijaviti svaku promjenu činjenice koja utječe na ostvarivanje prava propisanih ovom Odlukom, a najkasnije u roku od 8 dana od nastanka iste.

Članak 51.

Ako se promijene okolnosti o kojima ovisi ostvarivanje prava, Upravni odjel za društvene djelatnosti Grada Makarske će donijeti novo rješenje.

Ako korisnik prava nakon promijenjenih okolnosti i nadalje ispunjava uvjete za korištenje prava iz Odluke u manjem ili većem iznosu od već priznatog prava, pravo u izmijenjenom iznosu priznaje se od prvog dana sljedećeg mjeseca nakon mjeseca u kojem je promjena nastala.

Ako zbog promijenjenih okolnosti korisnik ne ispunjava uvjete za daljnje korištenje prava iz Odluke, pravo se ukida sa zadnjim danom u mjesecu kada je promjena nastala.

U slučaju smrti korisnika samca, prava iz Odluke prestaju sa zadnjim danom u mjesecu kada je promjena nastala, a u slučaju smrti člana kućanstva iznos prava iz Odluke umanjuje se za njegov udio od prvog dana sljedećeg mjeseca nakon mjeseca u kojem je isti umro.

Članak 52.

Upravni odjel za društvene djelatnosti Grada Makarske može, po službenoj dužnosti, radi preispitivanja osnovanosti ostvarivanja prava, povremeno preispitati činjenice i okolnosti važne za ostvarivanje prava.

Upravni odjel za društvene djelatnosti Grada Makarske ima pravo nadzirati koriste li se sredstva odobrena za ostvarivanje prava sukladno odredbama ove Odluke u svrhu za koju su i namijenjena.

Članak 53.

Prilikom podnošenja zahtjeva za socijalnu pomoć i za vrijeme korištenja pomoći korisnik je dužan dati potpune i istinite osobne podatke i podatke o imovinskom stanju, kao i prijaviti promjene u prihodovnom stanju. Ako je korisnik dao neistinite podatke, zadržava se pravo na povrat davanja uz zakonsku zateznu kamatu.

Članak 54.

Korisnik koji je ostvario neko pravo iz socijalne skrbi propisano ovom Odlukom, dužan je vratiti neosnovano primljenu naknadu, odnosno financijsku protuvrijednost primljene socijalne usluge i/ili pomoć ako:

1. je ostvario pravo koje mu ne pripada na temelju neistinitih ili netočnih podataka za koje je on, njegov skrbnik ili njegov udomitelj znao ili je morao znati da su neistiniti, odnosno netočni ili na drugi protupravan način ostvario pravo koje mu ne pripada
2. je ostvario pravo koje mu ne pripada zbog toga što on, njegov skrbnik ili njegov udomitelj nije prijavio promjenu koja utječe na gubitak ili opseg prava za koju je on, odnosno njegov skrbnik ili njegov udomitelj znao ili je morao znati
3. mu je isplaćena naknada, odnosno pružena socijalna usluga i/ili pomoć na koju   
   nije imao pravo prema rješenju ili mu je naknada, odnosno pomoć isplaćena u većem iznosu od iznosa određenog u rješenju.

Članak 55.

Kada se utvrde okolnosti iz članka 54. ove Odluke, Grad Makarska pozvat će korisnika da neosnovano primljenu naknadu, odnosno financijsku protuvrijednost primljene socijalne usluge i/ili pomoć vrati u roku od 15 dana od dana zaprimljene obavijesti o utvrđenim okolnostima.

Grad Makarska može s korisnikom sklopiti nagodbu o načinu i vremenu povrata   
neosnovano primljene naknade, odnosno financijske protuvrijednosti primljene socijalne usluge i/ili pomoći pri čemu se uzima u obzir imovno stanje i socijalni položaj korisnika.

Ako obveznik povrata neosnovano primljene naknade odnosno financijske   
protuvrijednosti primljene socijalne usluge i/ili pomoći ne izvrši povrat iste u zadanom roku, Grad Makarska je ovlašten podnijeti tužbu radi povrata naknade.

Grad Makarska neće podnijeti tužbu radi povrata iznosa iz stavka 1.ovog članka ako bi ostvarivanjem tražbine korisnik i članovi njegove obitelji ostali bez imovine, odnosno prihoda potrebnog za podmirenje osnovnih stambenih i drugih životnih potreba.

Članak 56.

O zahtjevu za ostvarivanje prava propisanih ovom Odlukom u prvom stupnju rješenjem odlučuje Upravni odjel za društvene djelatnosti Grada Makarske, ako pojedinim člancima ove Odluke nije drugačije propisano.

Ostvarivanje prava, u pravilu, počinje teći od prvog dana u mjesecu u kojem je zahtjev podnesen.

Članak 57.

U iznimno opravdanim slučajevima zahtjev ocjenjuje i iznos pomoći rješenjem određuje Gradonačelnik Grada Makarske.

**V. PRIJELAZNE I ZAVRŠNE ODREDBE**

Članak 58.

Korisnik priznatih prava temeljem Odluke o socijalnoj skrbi Grada Makarske („Glasnik Grada Makarske“, br. 10/16, 8/18, 9/18, 20/18, 20/19, 13/20, 17/20, 14/21 i 16/21).ostvaruje priznata prava i nakon stupanja na snagu ove Odluke.

Članak 59.

Postupci započeti prije stupanja na snagu ove Odluke dovršit će se po odredbama ove Odluke.

Članak 60.

Stupanjem na snagu ove Odluke prestaje važiti Odluka o socijalnoj skrbi Grada Makarske („Glasnik Grada Makarske“, br. 10/16, 8/18, 9/18, 20/18, 20/19, 13/20, 17/20, 14/21 i 16/21).

Članak 61.

Ova Odluka stupa na snagu 1. siječnja 2022. i objavit će se u Glasniku Grada Makarske.

KLASA: 551-01/21-01/4

URBROJ: 2147/01-06/3-21-3

U Makarskoj, 10. prosinca 2021.

PREDSJEDNICA

GRADSKOG VIJEĆA GRADA MAKARSKE

Gordana Muhtić, dipl.iur.